ወጣቱ ለሰላም ግንባታው የማይተካ ሚና አለው
አዲስ አበባ፡- ወጣቶችን በአስተሳሰብ፣ በሕይወት ክህሎት በማሰልጠንና በቁሳዊ ድህነት የተቸገሩትን በማገዝ ዓለም የደረሰበት ደረጃ ለማድረስ የሚተጋና የሰላም ግንባታን መሠረት አድርጎ የሚሰራ ኢምፓወሪንግ ኔክስት ጄነሬሽን (ኢ ኤን ጂ) የተሰኘ ድርጅት ተቋቋመ፡፡ በድርጅቱ ይፋዊ ምስረታ ወቅት ንግግር ያደረጉት ወይዘሮ ሙፈርያት ካሚል፤ የድርጅቱ መቋቋም የራስን አገር በልኩ የሚሰራ ወጣት ከመፍጠሩም በላይ አገር ሰላም እንድትሆን የሚያግዝ መሆኑን አስታውቀዋል፡፡ የራስን አገር በልኩ የሚሰራ ወጣት መፈጠሩ ሌላን ለመክሰስና ለመውቀስ እንዳይሰራ ያደርገዋል ያሉት ሚኒስትሯ ስህተቱም የራሱ መሆኑንም እንዲረዳ በር ይከፍታል፡፡ ይህ ደግሞ ሌሎችን ተጠያቂ የማድረግ ሁኔታን ያስቀራል፡፡ ዛሬ በብዙ ወጣቶች ዘንድ የሚታየው ያለፈው አካል ይህንን ባያደርግ ኖሮ እንዲህ አንሆንም ነበር የሚል ነው፡፡ አልፎ አልፎ በሚተጉ ወጣቶች ይህ ጉዳይ እኔንም ይመለከተኛል መባሉ ብዙ ችግሮችን ይፈታል ብለዋል፡፡ በተለይ በሰላም ግንባታው ላይ የማይተካ ሚና እንደሚኖረው ገልጸዋል፡፡ እንደነዚህ ዓይነት ተግባራት መጀመራቸው ዳልጦ የመነሳትን እንጂ ወድቆ የመቅረትን ሁኔታ አያፋጥኑም የሚሉት ሚኒስትሯ፤ በራስ ተነሳሽነት የሚሰሩ ሥራዎችን ማገዝ ይገባል ብለዋል፡፡ ይህ ድርጅት በራስ ተነሳሽነት የተጀመረ በመሆኑ ከተዘራ በላይ ያሳጭዳል የሚል እምነት እንዳላቸው ገልጸዋል፡፡ ሰላም ሚኒስቴር ብቻውን ሰላምን ማረጋገጥ አይችልምና ከእንደነዚህ ዓይነት በጎ አድራጊ ድርጅቶች ጋር በመሆን ይሰራል፡፡ በተለይ በወጣቱ ላይ ሥራዎች ከተሰሩ ብዙ ለውጥ የማይመጣበት ሁኔታ አይኖርም፡፡ ስለዚህም ከጎናቸው በመሆን እንሰራል ሲሉ ቃል ገብተዋል፡፡ የድርጅቱ መስራችና ሥራ
አስኪያጅ ወጣት አልአዛር
ዘላለም በበኩሉ፤ ሰላም
የሚመጣው አሁን አገርን
በሚረከበውና መስራት በሚችለው
ወጣት አማካኝነት ነው፡፡
ይሁንና ብዙዎች ሥራ
አጥ ሆነው የማይገባቸውን
ነገር እየሰሩ ይገኛሉ፡፡
ስለዚህ ያገባኛል የሚል
አካል ያስፈልጋልና በወጣትነታችን
ለወጣቱ መቆም እንዳለብን በማመን ድርጅቱን መስርተነዋል ብሏል፡፡ ወጣቱ በራሱ የሚማማርበት መድረክ ከተፈ ጠረለት ከስህተቱ ተምሮ ወደ ሥራ ይገባል፡፡ ስለዚህም ከችግሩ በመጠኑም ቢሆን እንዲያገግም ለማድረግ ድርጅቱ የበኩሉን ለማድረግ ነው የተነሳው የሚለው ወጣቱ አልአዛር፤ ማህበረሰቡና ወጣቱ ይህንን ሥራችንን ደግፎ ከጎናችን ሊቆም ይገባል ብሏል፡፡ በተለይ አገርን አንድ እርምጃ ማራመድ የእኛ የወጣቶች ግድታ ነውና ኑ አገራችንንና ወጣቶችን እንታደጋቸው ሲል ጥሪውን አቅርቧል፡፡ ድርጅቱ በአራት አባላት የተመሰረተ ሲሆን፤ ከስድስተኛ እስከ 12ኛ ክፍል ያሉ ተማሪዎች ላይ የሚሰራ መሆኑን ለማወቅ ተችሏል፡፡አዲስ ዘመን ነሃሴ 26/2011ጽጌረዳ ጫንያለው 